Malusi Gigaba: Luqhubeka Kuhle Uhlelo lweZimbabwean Special Project
Ekhuluma labezindaba umphathintambo wendaba zasekhaya uthi isilinganiso samatshumi ayisithupha ekhulwini-60%, sabeZimbabwe sebefakile izicelo zokuthola ingwalo zeZSP.
Umphathintambo wogatsha lwendaba zasekhaya kwele South Africa umnumnzana Malusi Gigaba uthi ugatsha lwakhe luyathokoza ngendlela okuhamba ngayo uhlelo lwabeZimbabwe abafaka izicelo zamapermit awe Zimbabwean Special Project (ZSP). Umnumnzana Gigaba utshele abezindaba eCape Town lamhlanje ukuthi akathandabuzi ukuthi kusiyaphela umnyaka bonke okufanele bafake izicelo zamapermit la bazabe sebelitholile ithuba lokwenza lokhu. Ekhuluma labezindaba ngemva kokwethekelela ihofisi yenkampani eye VFS eyiyo eyemukela izicelo zezizalwane zeZimbabwe ezifuna amapermit la eCapetown, umphathintambo wogatsha lwendaba zasekhaya kwele South Africa umnumnzana Malusi Gigaba, uthe phakathi kwezizalwane zeZimbabwe ezedlula izinkulungwane ezingamakhulu amabili (249,000) ezilemvumo yokuthola amapermit aweZimbabwean Special Project (ZSP), abedlula amatshumi ayisithupha ekhulwini kuleli nani sebefakile izicelo zabo. Uthi inani eliseleyo kuzathi kusiyaphela uMpalakazi lalo selitholile ithuba lokufaka izicelo. Lobanje ekuqaleni kwaloluhlelo bekulobunzima, abeZimbabwe laba bekhala ngokuthi ikheli yebulenjini abafaka kuyo izicelo kayisebenzi kahle njalo locingo abathumela ngalo izikhalazo kalungeni, inengi lithi izinto sezilobubelo. Unkosazana Nomalanga Dlamini ngomunye walabo asebefakile izicelo zabo kukheli yeVFS ebulenjini waphinda njalo wabizwa emahofisini abo esesiyathathwa izithombe lokunye okwenziwa umuntu ekhona. Unkosazana Joyce Dube, umqondisi wenhlanganiso ye SAWIMA, ongomunye wabancedisa izizalwane zeZimbabwe ekufakeni izicelo zamapermit la, laye uyavuma ukuthi kunengi osekuhamba butshelezi. Kodwa unkosazana Dube uthi kusasekhona okunye okusafuze kubhekwe ngelihlo elibanzi ukuze kusiyavalwa loluhlelo kungabi khona othi uvalelwe phandle. Umnumnzana Gigaba uthi asebefake izicelo kuzafuze balinde okwamaviki angafika isitshiyagalombili bengakatholi impendulo. Uthi bafuna ukuthi kusiyaphela uMabasa ngomnyaka ozayo, wonke umuntu eseyitholile ipermit yakhe. Ngenyanga kaNkwenkwezi uhulumende weSouth Africa umemezele ukuthi izizalwane zeZimbabwe ezathola amapermit eDispensation of Zimbabwe Project ngo 2010, kufanele zifake ezinye izicelo zokuthola amatsha aweminyaka emithathu. Ekupheleni kweminyaka emithathu ngo 2017, bonke abalamapermit la sebetshelwe ukuthi baphume baphele kwele South Africa.